Diari Oficial de la Generalitat Valenciana


Sumari del DOGV 8529, del 15-04-2019 (2019/3823)

RESOLUCIÓ d'11 d'abril de 2019, del director general de Centres i Personal Docent, per la qual es convoca el procediment per a la provisió, pel sistema de lliure designació, de llocs de directors o directores de centres integrats públics de Formació Professional dependents de l'Administració educativa.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8529

Data del DOGV
:   15-04-2019

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2019/3823


Data del document
:   11-04-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ d'11 d'abril de 2019, del director general de Centres i Personal Docent, per la qual es convoca el procediment per a la provisió, pel sistema de lliure designació, de llocs de directors o directores de centres integrats públics de Formació Professional dependents de l'Administració educativa. [2019/3823]  
La Llei orgànica 5/2002, de 19 de juny, de les qualificacions i de la Formació Professional, en el punt 5 de l'article 11, estableix que la direcció dels centres integrats de Formació Professional de titularitat de les administracions educatives serà nomenada mitjançant el procediment de lliure designació per l'administració competent, entre el personal funcionari públic docent, conforme als principis de mèrit, capacitat i publicitat, amb la prèvia consulta als òrgans col·legiats del centre.  
  
En el mateix sentit, es pronuncia l'apartat 1, de l'article 11, del Decret 115/2008, d'1 d'agost, del Consell, pel qual es regulen els centres integrats de Formació Professional a la Comunitat Valenciana, que remarca que la direcció dels centres integrats de titularitat pública serà proveïda pel procediment de lliure designació entre persones amb experiència acreditada en l'àmbit de la Formació Professional i que, en el cas de centres integrats de titularitat de l'Administració educativa, el nomenament s'efectuarà entre funcionaris públics docents, conforme als principis de mèrit, capacitat i publicitat i amb la prèvia consulta als òrgans col·legiats del centre.  
D'una altra part, l'Ordre 1/2010, de 14 d'abril, per la qual es regulen els consells socials dels centres integrats públics i privats concertats de Formació Professional situats en l'àmbit territorial de gestió de les conselleries competents en matèria de Formació Professional Inicial i per a l'Ocupació, en l'article 4, defineix les funcions del consell social i inclou, en la lletra d, la d'emetre un informe amb caràcter previ al nomenament de director o de directora del centre.  
En aquest curs escolar 2018/2019, conclou l'exercici de la funció directiva del director del Centre Integrat de Formació Professional Batoi. És procedent, per tant, conforme al que estableix la Llei orgànica 5/2002, de 19 de juny, de les qualificacions i de la Formació Professional, convocar el procediment, pel sistema de lliure designació, per al lloc de director o directora entre el personal funcionari de carrera que impartisca algun dels ensenyaments encomanats al centre i de conformitat amb els principis d'igualtat, publicitat, mèrit i capacitat.  
  
Amb la tramitació d'aquesta resolució, s'ha complit el que preveuen l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana sobre matèries objecte de negociació col·lectiva.  
En virtut del que s'ha exposat, i de conformitat amb les competències atribuïdes en l'article 10 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Objecte de la convocatòria  
Convocar per a la provisió, pel sistema de lliure designació, de la direcció de centre públic integrat de formació professional que s'indica en l'annex I.  
  
Segona. Requisits de participació  
1. Per a ser admeses en aquesta convocatòria, les persones aspirants han de reunir, en el dia de la finalització del termini de presentació de sol·licituds, a més dels requisits generals establits per al personal funcionari, els requisits específics següents:  
a) Ser funcionari o funcionària de carrera d'un cos docent al qual es refereix la Llei orgànica 2/2006, de 3 de maig, d'educació, i, preferentment, tindre atribució docent en algun dels ensenyaments que ofereix el centre al qual s'opta.  
b) Estar en possessió de la certificació acreditativa d'haver superat un curs de formació o d'actualització de competències directives per al desenvolupament de la funció directiva.  
No obstant això, les persones aspirants que no tinguen aquesta certificació podran ser admeses en aquest concurs de mèrits amb la condició que superen el corresponent curs de formació o actualització que es convocarà a aquest efecte per a les persones inscrites que no el tinguen i només es tindrà en compte la seua participació en el cas que el superen.  
c) Així mateix, i per a poder donar compliment a l'Ordre 90/2013, de 6 de novembre, la persona aspirant que no tinga la destinació definitiva en el centre al qual opta ha de tindre registrat en el compte de formació de professorat el Certificat de Capacitació en Valencià.  
2. Les persones aspirants, a més de complir els requisits exposats, han de presentar un projecte de direcció del centre sol·licitat que incloga, entre altres aspectes, els objectius, les línies d'actuació i l'avaluació d'aquest, conforme a l'annex III d'aquesta convocatòria.  
  
Tercera. Sol·licituds de participació  
1. Les persones que aspiren a participar en el procediment han d'omplir una sol·licitud ajustada al model que figura com a annex II d'aquesta resolució.  
2. El model de sol·licitud es troba a la disposició de les persones interessades en la pàgina web de la Conselleria d'Educació, Investigació Cultura i Esport, http://www.ceice.gva.es.  
3. El termini de presentació de sol·licituds és de 10 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
4. La presentació de les sol·licituds, juntament amb la resta de la documentació, s'ha de fer, preferentment, en el registre de la direcció territorial d'educació, investigació, cultura i esport de l'àmbit al qual pertanga el centre a què s'opta, o bé en els llocs i en la forma que determina l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
En el cas que s'opte per presentar la sol·licitud i la documentació que l'acompanye en una oficina de Correus, s'ha de fer en sobre obert perquè el personal funcionari de Correus date i segelle la instància abans de certificar-la. Si no es fa així, es considerarà que s'ha presentat en la data d'entrada en qualsevol dels llocs establits en el paràgraf anterior.  
  
En tot cas, si es presenta la sol·licitud en un lloc diferent de la corresponent direcció territorial d'educació, investigació, cultura i esport o del Registre General de la Conselleria d'Educació, Investigació, Cultura i Esport, l'interessat o la interessada ha d'avançar en l'adreça de correu electrònic ftrxnbrjivgcdn.lqq@sqw.kx una còpia de la sol·licitud presentada, degudament segellada i datada.  
  
Quarta. Documentació que s'ha de presentar  
Les persones aspirants han d'acompanyar la sol·licitud de la documentació següent:  
a) Acreditació d'estar en possessió dels requisits establits en la base 2.1 d'aquesta convocatòria.  
b) Currículum. Aquest currículum ha de contindre, com a mínim, els apartats següents: dades personals, dades acadèmiques, formació complementària i, si escau, experiència professional o laboral desenvolupada per a persona aspirant en el món empresarial. A més, s'hi pot incloure qualsevol altra informació que haja contribuït a la seua formació i experiència professional en aquest àmbit. Toda la documentació acreditativa de l'experiència en l'àmbit de la formació professional s'ha de justificar mitjançant una certificació o fotocòpia compulsada. Els mèrits acadèmics i professionals que s'al·leguen però no es justifiquen documentalment o els documents que no tinguen les dades indicades anteriorment no es tindran en compte.  
Es faculten les secretaries dels centres per a efectuar les corresponents compulses del personal destinat en el centre conforme a la Circular 5/99, de 14 de juny, de la Secretaria General de la Conselleria de Cultura, Educació i Ciència. L'Administració podrà requerir a les persones interessades, en qualsevol moment, que justifiquen els mèrits sobre els quals es plantegen dubtes o reclamacions.  
c) Un exemplar del projecte de direcció del centre al qual s'aspira ajustat al que estableix l'annex III d'aquesta convocatòria.  
  
Cinquena. Autorització per al tractament de dades de caràcter personal  
A l'efecte de complir amb el precepte que estableix l'article 6, de la Llei orgànica 3/2018, de 5 de desembre, de protecció de dades personals i garantia dels drets digitals, els candidats que participen en aquesta convocatòria, pel fet de participar en aquest procés, autoritzaran el tractament de les dades personals que aporte cada aspirant en les seues respectives sol·licituds de participació que es convoquen a l'empara de la present resolució.  
Si bé, en qualsevol moment, el personal participant podrà exercir els drets reconeguts en la Llei orgànica 3/2018, de 5 de desembre, de protecció de dades personals, en particular, el dret d'accés, rectificació, cancel·lació i oposició, en els termes i les condicions previstos en la mateixa normativa vigent en matèria de protecció de dades, per a la qual cosa ho ha de comunicar per escrit al Registre General de la Conselleria d'Educació, Investigació, Cultura i Esport: av. Campanar, 32, 46391 València.  
Les llistes que es publiquen en la pàgina web de la Conselleria d'Educació, Investigació, Cultura i Esports, que contenen dades de caràcter personal, no constitueixen una font d'accés públic i no podran ser reproduïdes, ni en la totalitat ni en part, ni transmeses ni registrades per cap sistema de recuperació d'informació, sense el consentiment dels mateixos afectats.  
  
Sisena. Comissió de valoració  
1. Per a la provisió de lloc de director o directora del centre integrat públic de Formació Professional inclòs en la present convocatòria, es constituirà una comissió de valoració integrada per cinc membres nomenats pel director o directora territorial corresponent, d'entre funcionaris i funcionàries de carrera docents de grup A1, i, com mínim, un d'ells ha de ser un representant de la Inspecció d'Educació.  
  
El personal funcionari candidat a ser seleccionat com a director o directora que participe en aquest procés, en cap cas, podrà formar part de la comissió de valoració.  
2. La constitució i el funcionament de la comissió de valoració, així com el règim d'abstenció i recusació aplicable als seus membres, es regiran pel que estableixen els articles 15 a 18, 23 i 24 de la Llei 40/2015, d'1 d'octubre, de règim jurídic del sector públic.  
3. Una vegada constituïda la comissió de valoració, es publicarà la composició en la pàgina web de la Conselleria d'Educació, Investigació, Cultura i Esport (http://www.ceice.gva.es)  
4. Seran funcions de la comissió de valoració:  
- Comprovar els requisits a què es refereix la base segona de la present convocatòria i sol·licitar, en cas necessari, la documentació que servisca per a verificar que la persona aspirant compleix els requisits del lloc al qual aspira.  
- Avaluar i qualificar el projecte de direcció presentat per cada aspirant.  
- Valorar els mèrits acadèmics i professionals acreditats per les persones aspirants.  
- Elaborar la proposta d'adjudicació de la vacant i publicar-la en el lloc corresponent.  
- Resoldre les al·legacions presentades a la proposta d'adjudicació.  
  
- Elevar la proposta d'adjudicació de la vacant al consell social i al claustre de professors.  
- Convocar el candidat o la candidata.  
- Elevar a la direcció territorial d'educació, investigació, cultura i esport corresponent la proposta d'adjudicació del candidat o candidata seleccionat.  
  
Setena. Adjudicació dels llocs i nomenament  
1. Finalitzat el termini de presentació de sol·licituds, la comissió de valoració comprovarà els requisits del personal sol·licitant i avaluarà el projecte de direcció, així com els mèrits, tenint en compte, entre altres, la trajectòria professional, l'experiència directiva o de coordinació, la formació acadèmica i altres mèrits adequats a l'acompliment del lloc, i procedirà a formular la proposta d'adjudicació de la vacant, que es farà pública en la pàgina web de la Conselleria d'Educació, Investigació, Cultura i Esport, http://www.ceice.gva.es, i en el tauler d'anuncis de la corresponent direcció territorial d'educació, investigació, cultura i esport, i que concedirà a les persones interessades un termini de 5 dies hàbils per a al·legar i justificar el que estimen pertinent davant de la comissió de valoració.  
2. Transcorregut aquest termini, la comissió de valoració resoldrà les possibles al·legacions i elevarà la proposta d'adjudicació al consell social del centre integrat afectat per mitjà de la secretaria, perquè, en el termini de 10 dies hàbils, el ple de consell social, amb la prèvia defensa del projecte de direcció per la persona aspirant, emeta un informe preceptiu, però no vinculant, relatiu a la proposta d'adjudicació de la direcció de centre integrat i el remeta a la comissió de valoració.  
  
3. La comissió de valoració elevarà, igualment, la proposta d'adjudicació al claustre de professors del centre integrat afectat, perquè en el termini de 10 dies hàbils emeta un informe preceptiu, però no vinculant, que es remetrà a la comissió de valoració.  
4. La comissió de valoració elevarà la seua proposta d'adjudicació i els informes dels respectius consells socials i claustres de professors al director o la directora territorial d'educació, investigació, cultura i esport corresponent, que nomenarà, per un període de quatre anys, el respectiu director o directora, atenent la seua idoneïtat d'acord amb els criteris de mèrit i capacitat discrecionalment adoptats, i n'ordenarà la publicació en el Diari Oficial de la Generalitat Valenciana.  
  
5. En el cas que el nomenament com a director o directora d'un centre corresponga a personal amb destinació definitiva en un altre centre, es formalitzarà una comissió de serveis per al centre en què exercirà el càrrec de director o directora i, si no tinguera la destinació definitiva, es formalitzarà l'adjudicació provisional de la destinació en el centre corresponent.  
6. No obstant l'anterior, el director o directora territorial d'Educació, Investigació, Cultura i Esport podrà resoldre que es declare deserta la convocatòria malgrat l'existència de candidatures que reunisquen els requisits mínims exigits si considera que cap resulta idònia per a exercir la direcció.  
  
Huitena. Nomenament i cessament dels altres components de l'equip directiu  
1. En aplicació del que preveu l'article 11, 2.c del Decret 115/2008, la direcció, amb la prèvia comunicació al consell social i al claustre de professors del centre, formularà a la corresponent direcció territorial d'educació, investigació, cultura i esport la proposta de nomenament dels càrrecs del seu equip directiu, i procurarà la representació ponderada o, en defecte d'això, equilibrada, d'homes i dones. Aquesta proposta ha de coincidir amb la que conste en el projecte de direcció presentat a l'inici del procediment, excepte circumstàncies extraordinàries que valorarà i, si escau, estimarà la direcció territorial corresponent.  
  
2. Si, durant el període de mandat del director o directora, queda vacant el càrrec d'algun dels integrants de l'equip directiu, la direcció efectuarà la corresponent proposta a la Direcció Territorial d'Educació, Investigació Cultura i Esport perquè faça el nomenament amb caràcter extraordinari.  
3. Tots els membres de l'equip directiu seran nomenats pel mateix període de temps que la direcció i cessaran en les seues funcions al final del seu mandat, quan deixen de prestar serveis en el centre o quan es produïsca el cessament del director o directora.  
4. En cas que el director o directora no efectue les propostes corresponents o les persones proposades no complisquen els requisits establits, la Direcció Territorial d'Educació, Investigació, Cultura i Esport nomenarà les persones més idònies, amb el previ informe de la direcció i de la Inspecció d'Educació.  
  
Novena. Nomenament amb caràcter extraordinari  
En absència de candidatures, quan la comissió corresponent no haja seleccionat cap aspirant, en el cas de centres de nova creació, o, quan la convocatòria es declare deserta, la direcció territorial d'educació, investigació, cultura i esport corresponent nomenarà director o directora, per un període d'un any, un funcionari o funcionària de carrera que impartisca docència en algun dels ensenyaments que ofereix el centre.  
  
Desena. Cessament del director o directora  
De conformitat amb el que estableix l'article 138 de la LOE, el cessament del director o directora es produirà en els següents supòsits:  
a) Finalització del període per al qual va ser nomenat.  
b) Renúncia motivada acceptada per la direcció territorial d'educació, investigació, cultura i esport corresponent.  
c) Incapacitat física o psíquica sobrevinguda.  
No obstant això, de conformitat amb el que estableix l'article 103 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, els funcionaris adscrits a llocs de treball per lliure designació podran ser remoguts d'aquests amb caràcter discrecional pel mateix òrgan que els nomena.  
  
Onzena. Desenvolupament i interpretació  
Correspon a la Direcció General de Centres i Personal Docent el desenvolupament, la interpretació i l'execució del procediment de selecció convocat per aquesta resolució, amb plena subjecció a les bases i a la normativa vigent.  
  
La resolució posa fi a la via administrativa i, contra aquesta, es podrà interposar un recurs potestatiu de reposició davant del mateix òrgan que l'ha dictada en el termini d'un mes, a comptar des de l'endemà de la publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant del jutjat contenciós competent, en el termini de dos mesos a comptar des de l'endemà de la data de la publicació, conforme al que estableixen els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 11 d'abril de 2019.- El director general de Centres i Personal Docent: José Joaquín Carrión Candel.  
  
  
  
ANNEX I  
Relació de centres integrats de Formació Professional  
  
Província Localitat Codi Denominació  
ALACANT ALCOI 18893381 CIPFP BATOI  
  
  
  
  
ANNEX II  
Sol·licitud de participació en la convocatòria pública per a la provisió, pel sistema de lliure designació, per a la selecció de directors o directores de centres integrats públics de Formació Professional de la Comunitat Valenciana  
  
1. DADES PERSONALS  
DNI Primer cognom Segon cognom  
Nom Telèfon 1 Telèfon 2  
Domicili a l'efecte de notificació   
Localitat Província CP  
  
Correu electrònic:  
  
(escriviu, amb lletra clara, el correu i respecteu, si és el cas, les majúscules i minúscules)  
  
  
  
2. DADES PROFESSIONALS  
Cos al qual pertany i pel qual concursa  
  
 Especialitat  
Centre de destinació definitiva  
 Localitat Província  
Centre de destinació en el curs 2018-19  
 Localitat Província  
Cos del lloc que ocupa en el curs 2018-19  
 Especialitat que exerceix en el curs 2018-19  
Any de nomenament com a funcionari o funcionària de carrera del cos al qual pertany  
 Nombre d'anys complets com a funcionari o funcionària de carrera del cos al qual pertany  
  
  
3. CENTRE QUE SOL·LICITA  
Ordre Denominació del centre Codi Localitat Província  
1   
  
  
El o la sotasignat SOL·LICITA ser admés o admesa en la convocatòria pública per a la provisió a què es refereix la present instància i DECLARA que reuneix tots i cada un dels requisits que s'hi exigeixen, i que són certes les dades consignades en aquesta sol·licitud i en la documentació que s'adjunta  
  
..., ... de ... de 2019  
  
(signatura)  
  
CONFORMITAT  
De conformitat amb el que estableix el Reglament (UE) 2016/679 del Parlament Europeu i del Consell, que ha sigut adaptat a l'ordenament jurídic espanyol mitjançant la Llei orgànica 3/2018, de 5 de desembre, de Protecció de Dades Personals i Garantia dels Drets Digitals, se li informa del següent:  
- Les dades personals arreplegades per mitjà d'aquesta sol·licitud seran tractades de forma confidencial.  
- La finalitat del tractament és la provisió, pel sistema de lliure designació, de llocs de directors o directores de Centres Integrats Públics de Formació Professional dependents de l'Administració educativa.  
- Es poden exercir els drets d'accés, rectificació, cancel·lació i oposició d'acord amb el que disposa l'avís legal de la pàgina web de la Conselleria d'Educació, Investigació, Cultura i Esport.  
  
- El responsable del tractament de la informació és la Sotssecretaria de la Conselleria d'Educació, Investigació, Cultura i Esport. La coordinació i supervisió correspon al Delegat de Protecció de Dades de la Generalitat, que exerceix les seues funcions amb autonomia funcional i està adscrit orgànicament a la Conselleria de Transparència, Responsabilitat Social, Participació i Cooperació, Passeig de l'Albereda 16, 46314 València (correu electrònic: ned@mcv.eg, Tfn: 839 906 135).  
  
  
Amb la firma de la sol·licitud autoritze i done el meu consentiment exprés per a l'ús de les meues dades segons tot l'anteriorment exposat i de forma confidencial amb les mesures de seguretat que estableix la normativa vigent en matèria de protecció de dades.  
  
Director/a territorial d'Educació, Investigació, Cultura i Esport de/d?...  
  
  
  
  
ANNEX III  
Projecte de direcció  
  
El projecte ha d'incloure, com a mínim, els aspectes següents:  
a) Descripció i anàlisi de les característiques més rellevants del centre integrat de Formació Professional.  
- Definició del centre que reculla els elements d'identitat d'aquest, els objectius generals i la visió estratègica que té, etcètera.  
· Descripció de l'àmbit socioeconòmic i laboral: anàlisi de l'entorn social i professional en el qual es troba el centre. Ha de prendre com a referència l'àrea geogràfica que atén, des de la valoració de l'entorn formatiu al qual han de respondre les famílies professionals que formen part de la seua oferta, tenint presents, fins i tot, possibles espais internacionals que estiguen afectats per projectes estables de participació d'alumnat o professorat.  
· Vincles amb empreses i organitzacions: cal descriure l'entorn productiu amb el qual es mantenen relacions de cooperació en la formació d'alumnat, professorat o treballadors i treballadores.  
  
b) Objectius i actuacions bàsiques que es pretenen aconseguir amb l'exercici de la funció directiva relacionats tant amb els aspectes propis i singulars de cada un dels centres integrats de Formació Professional com amb altres coincidents amb la resta de centres educatius, com són:  
  
- Gestió de l'organització del centre, dels recursos i dels equips humans; resolució de conflictes; estratègies de comunicació i treball en equip; així com, capacitat d'arribar a un consens.  
- Actuacions per a la millora de la qualitat i equitat de l'educació en el centre; actuacions i mesures per al desplegament del currículum; mesures per a reduir el fracàs escolar i l'absentisme per a la inclusió educativa; actuacions per a la promoció de la convivència escolar, igualtat, prevenció i resolució de conflictes en el centre; actuacions que fomenten la innovació en les pràctiques docents i de la formació permanent del professorat; integració de les tecnologies en les tasques educatives i de gestió; actuacions per a l'aplicació en el centre del principi d'igualtat efectiva entre dones i homes i per a la prevenció dels comportaments discriminatoris i de la violència de gènere.  
  
- Mesures encaminades a potenciar la participació de la comunitat educativa en la vida del centre.  
c) Línies d'actuació i plans concrets que permeten la consecució dels objectius.  
A tall d'exemple:  
· Apartats que s'han de recollir en el projecte funcional del centre integrat de formació professional, que el constituïsquen com l'instrument fonamental en l'organització i planificació del centre integrat.  
  
· Pla anual d'actuació del centre integrat.  
· Pla d'informació i orientació professional.  
d) Procediments d'avaluació de la gestió directiva i del mateix projecte. Es valorarà la concreció en indicadors o paràmetres, estratègies i calendari d'aplicació.  
e) Composició de l'equip directiu.  
S'ha d'incloure un breu currículum de cada un dels membres. És imprescindible la proposta, com a mínim, de la direcció d'estudis i la secretaria del centre.  
f) Qualsevol altre aspecte que l'aspirant considere rellevant.  
  
g) El document ha de tindre una extensió màxima de 30 pàgines DIN A-4 a una cara i interlineat doble; s'ha d'utilitzar, únicament i exclusivament, la font de lletra denominada exactament Arial (no s'admetrà cap altra tipologia d'Arial); mida de 12 punts, sense comprimir ni expandir, i els marges superior, inferior i laterals (esquerre i dret) han de ser de 2,5 cm. A aquest efecte i, si és el cas, no comptaran la portada i contraportada, l'índex ni els possibles annexos al cos principal del document, que no podran ser objecte de valoració.